
VARĖNOS RAJONO SAVIVALDYBĖS ADMINISTRACIJOS 

DIREKTORIUS

ĮSAKYMAS

DĖL VARĖNOS RAJONO SAVIVALDYBĖS ADMINISTRACIJOS DARBO TARYBOS RINKIMŲ TVARKOS APRAŠO PATVIRTINIMO
2022 m. lapkričio 24 d. Nr. DV-1192
Varėna

Vadovaudamasis Lietuvos Respublikos vietos savivaldos įstatymo 18 straipsnio 1 dalimi ir 29 straipsnio 8 dalies 2 punktu, Lietuvos Respublikos darbo kodekso 169, 170, 171 straipsniais:
1. Tvirtinu Varėnos rajono savivaldybės administracijos darbo tarybos rinkimų tvarkos aprašą (pridedama).
2. Nurodau Bendrajam skyriui šį įsakymą:

2.1. elektroninėmis priemonėmis per DVS „Kontora“ pateikti Varėnos rajono savivaldybės administracijos struktūrinių padalinių vadovams ir į struktūrinius padalinius neįeinantiems darbuotojams;

2.2. išsiųsti darbuotojams jų tarnybiniu elektroniniu paštu;

2.3. paskelbti Varėnos rajono savivaldybės interneto svetainėje skiltyje „Varėnos rajono savivaldybės administracijos darbo taryba“.

3.Įpareigoju Varėnos rajono savivaldybės administracijos struktūrinių padalinių vadovus ir į struktūrinius padalinius neįeinančius darbuotojus susipažinti su šiuo įsakymu ir juo supažindinti savo vadovaujamų padalinių darbuotojus pasirašytinai arba elektroninėmis priemonėmis per DVS „Kontora“. 
4. Pripažįstu netekusiu galios Varėnos rajono savivaldybės administracijos direktoriaus 2017 m. gruodžio 7 d. įsakymą Nr. DV-1309 „Dėl Varėnos rajono savivaldybės administracijos darbo tarybos rinkimų komisijos sudarymo ir Varėnos rajono savivaldybės administracijos darbo tarybos rinkimų tvarkos aprašo patvirtinimo“ su visais pakeitimais ir papildymais.
Administracijos direktorius






Alvydas Verbickas
Teisės ir civilinės metrikacijos skyriaus vedėjas

Aivaras Batūra

2022-11-24

PATVIRTINTA

Varėnos rajono savivaldybės administracijos direktoriaus 2022 m. lapkričio 24 d. įsakymu 
Nr. DV-1192
VARĖNOS RAJONO SAVIVALDYBĖS ADMINISTRACIJOS DARBO TARYBOS RINKIMŲ TVARKOS APRAŠAS 

I SKYRIUS

BENDROSIOS NUOSTATOS

1. Varėnos rajono savivaldybės administracijos darbo tarybos rinkimų tvarkos aprašas (toliau – Aprašas) reglamentuoja Varėnos rajono savivaldybės (toliau – Savivaldybė) administracijos darbo tarybos (toliau – Darbo taryba) rinkimų komisijos sudarymo ir darbo tarybos rinkimų tvarką ir procedūras.

2. Darbo tarybos rinkimus organizuoja ir vykdo Savivaldybės administracijos direktoriaus įsakymu sudaryta Varėnos rajono savivaldybės administracijos darbo tarybos rinkimų komisija (toliau – Rinkimų komisija).

3. Darbo taryba sudaroma iš 5 narių trejų metų kadencijai, kuri pradedama skaičiuoti nuo Darbo tarybos įgaliojimų pradžios.

4. Darbo taryba renkama remiantis visuotine ir lygia rinkimų teise, slaptu balsavimu tiesioginiuose rinkimuose. 

5. Teisę balsuoti Darbo tarybos rinkimuose turintys darbuotojai – visi Savivaldybės administracijos darbuotojai, bent 3 mėnesius nepertraukiamai dirbantys Savivaldybės administracijoje, išskyrus asmenis, pagal įstatymus, įgaliojimus ar steigimo dokumentus atstovaujančius Savivaldybės administracijai.

6. Teisę būti išrinktais į Darbo tarybos narius turintys darbuotojai – visi Savivaldybės administracijos darbuotojai, sulaukę 18 metų ir kurių darbo santykiai su Savivaldybės administracija trunka ilgiau kaip 6 mėnesius, išskyrus asmenis, pagal įstatymus, įgaliojimus ar steigimo dokumentus atstovaujančius Savivaldybės administracijai.

7. Apraše vartojamos sąvokos:

7.1. Darbuotojai – Savivaldybės administracijoje dirbantys valstybės tarnautojai ir darbuotojai, dirbantys pagal darbo sutartį.

7.2. Pareigūnas – Savivaldybės administracijos struktūrinio ar struktūrinio teritorinio padalinio vadovas.

7.3. Kitos šiame Apraše vartojamos sąvokos suprantamos taip, kaip jos apibrėžtos Lietuvos Respublikos darbo kodekse.

II SKYRIUS

DARBO TARYBOS RINKIMŲ KOMISIJA 

8. Rinkimų komisija sudaroma iš ne mažiau kaip 3 ir ne daugiau kaip 7 narių Savivaldybės administracijos direktoriaus įsakymu. Savivaldybės administracijos pareigūnai gali sudaryti ne daugiau kaip trečdalį Rinkimų komisijos narių.
9. Rinkimų komisija laikoma sudaryta nuo įsakymo priėmimo dienos. Su priimtu įsakymu Rinkimų komisijos nariai supažindinami asmeniškai elektroninėmis priemonėmis per DVS „Kontora“ arba pasirašytinai ne vėliau kaip per 3 darbo dienas. 
10. Rinkimų komisija susirenka į pirmąjį posėdį ir pradeda Darbo tarybos rinkimų organizavimą ne vėliau kaip per septynias dienas nuo jos sudarymo dienos. Komisijos posėdžiai gali būti organizuojami nuotoliniu būdu realiuoju laiku elektroninių ryšių priemonėmis ir (ar) apklausos būdu.
11. Pirmajame posėdyje Rinkimų komisija iš savo narių atviru balsavimu išsirenka pirmininką ir sekretorių. Jeigu balsuojant dėl Rinkimų komisijos pirmininko, balsai pasiskirsto vienodai, Rinkimų komisijos pirmininku tampa ilgiausią stažą Savivaldybės administracijoje turintis darbuotojas.
12. Rinkimų komisija:

12.1. nustato Darbo tarybos rinkimų datą (-as), kuri negali būti vėlesnė kaip du mėnesiai nuo Rinkimų komisijos sudarymo dienos;

12.2. skelbia informaciją (Savivaldybės administracijos interneto svetainėje ir darbuotojų tarnybiniu elektroniniu paštu) apie kandidatų į Darbo tarybos narius registravimą ir nustato datą, iki kurios gali būti keliami kandidatai, registruoja kandidatus ir sudaro galutinį kandidatų sąrašą;

12.3. organizuoja balsavimo biuletenių rengimą ir spausdinimą;

12.4. sudaro darbuotojų, turinčių teisę dalyvauti Darbo tarybos rinkimuose, sąrašą, remdamasi iš Savivaldybės administracijos gautais duomenimis;

12.5. praneša apie balsavimo datą, laiką ir vietą balso teisę turintiems darbuotojams tarnybiniu elektroniniu paštu arba kitomis informavimo priemonėmis, taip pat nurodytą informaciją paskelbia Savivaldybės administracijos interneto svetainėje;

12.6. organizuoja patalpų parengimą balsuoti;

12.7. suskaičiuoja rinkimų rezultatus ir paskelbia juos ne vėliau kaip per tris dienas nuo rinkimų dienos;

12.8. atlieka kitas funkcijas, būtinas Darbo tarybos rinkimams organizuoti ir vykdyti.
13. Rinkimų komisijos įgaliojimai pasibaigia Darbo tarybai susirinkus į pirmąjį posėdį.
III SKYRIUS

DARBO TARYBOS RINKIMŲ ORGANIZAVIMAS

14. Kandidatus į Darbo tarybos narius gali siūlyti rinkimų teisę turintys darbuotojai. Kandidatais gali būti tik šio Aprašo 6 punkte nurodyti darbuotojai, išskyrus Rinkimų komisijos narius.
15. Kiekvienas darbuotojas gali pasiūlyti po vieną kandidatą, pateikdamas Rinkimų komisijai Prašymą dėl kandidato į Darbo tarybą registravimo ir kandidato sutikimą būti renkamam į Darbo tarybą (priedas).
16. Rinkimų komisija registruoja kandidatus ir sudaro galutinį kandidatų į Darbo tarybos narius sąrašą. Rinkimų komisija turi įsitikinti, kad pasiūlyti kandidatai turi teisę būti išrinkti Darbo tarybos nariais. Jeigu pasiūlytų kandidatų skaičius yra lygus renkamos Darbo tarybos narių skaičiui arba mažesnis už šį skaičių, Rinkimų komisija nustato papildomą laiką, per kurį galima siūlyti papildomus kandidatus. Visų kandidatų į Darbo tarybą sąrašas sudaromas ne vėliau kaip keturiolikai dienų iki Darbo tarybos rinkimų dienos.

17. Darbo tarybos rinkimai vyksta darbo metu. 

18. Darbo tarybos rinkimų materialinį techninį aprūpinimą suteikia Savivaldybės administracija.

19. Savivaldybės administracija sudaro sąlygas darbuotojams dalyvauti rinkimuose ir už šį laiką jiems yra mokamas jų vidutinis darbo užmokestis. 

20. Balsavimo biuleteniuose kandidatų į Darbo tarybos narius pavardės surašomos abėcėlės tvarka. Balsavimo biuletenyje nurodomas balsavimo pavyzdys ir renkamos Darbo tarybos narių skaičius. 

21. Balsavimo biuletenių skaičius turi atitikti Savivaldybės administracijos darbuotojų, turinčių balsavimo teisę, skaičių. Kiekvienas balsavimo biuletenis turi būti pasirašytas Rinkimų komisijos pirmininko.

22. Balsavimo biuletenis išduodamas pasirašytinai. 
23. Darbuotojams, kurie dirba ne Vytauto g. 12, Varėna, rinkimų dieną (-omis) jų tiesioginiai vadovai privalo sudaryti sąlygas atvykti balsuoti.

24. Rinkimuose dalyvaujantys darbuotojai kiekvienas turi po turi po tiek balsų, koks yra renkamos Darbo tarybos narių skaičius. Už kiekvieną balsavimo biuletenyje nurodytą kandidatą galima atiduoti tik po vieną balsą, pažymint tai balsavimo biuletenyje.
25. Pasibaigus Rinkimų komisijos nustatytam rinkimų laikui, Rinkimų komisija per 3 dienas suskaičiuoja balsus ir surašo Darbo tarybos rinkimų protokolą, kurį pasirašo Rinkimų komisijos nariai. Darbo tarybos rinkimų protokole turi būti nurodyta:

25.1. Darbo tarybos rinkimų vieta ir laikas;

25.2. Rinkimų komisijos sudėtis;

25.3. kandidatų į Darbo tarybos narius sąrašas ir renkamos Darbo tarybos narių skaičius;

25.4. darbuotojų, turinčių teisę dalyvauti Darbo tarybos rinkimuose, skaičius;

25.5. Darbo tarybos rinkimuose dalyvavusių darbuotojų skaičius, išduotų ir nepanaudotų balsavimo biuletenių skaičius;

25.6. atskirai galiojančių ir negaliojančių (biuleteniai, kuriuose pažymėta daugiau kandidatų, negu nustatytas renkamos Darbo tarybos narių skaičius, arba kuriuose neįmanoma nustatyti rinkėjo valios) balsavimo biuletenių skaičius;

25.7. kiekvieno kandidato surinktų balsų skaičius (pateikiamas visas kandidatų sąrašas, išdėstytas pagal rinkimuose gautą balsų skaičių mažėjančia tvarka);

25.8. kandidatų, išrinktų į darbo tarybą, sąrašas;

25.9. kandidatų, rinkimuose gavusių bent vieną balsą, bet neišrinktų į darbo tarybą, sąrašas (pagal jų surinktų balsų skaičių mažėjančia tvarka), pagal kurį sudaromas atsarginių Darbo tarybos narių sąrašas.

IV SKYRIUS

DARBO TARYBOS RINKIMŲ REZULTATAI

26. Pagal galiojančių biuletenių skaičių nustatoma, ar Darbo tarybos rinkimai laikomi įvykusiais.

27. Darbo tarybos rinkimai laikomi įvykusiais, jeigu juose dalyvavo daugiau kaip pusė rinkimų teisę turinčių darbuotojų.

28. Jeigu dėl nepakankamo darbuotojų dalyvavimo Darbo tarybos rinkimuose šie rinkimai paskelbiami neįvykusiais, per artimiausias septynias dienas yra rengiami pakartotiniai rinkimai. Pakartotinių rinkimų atveju, jie laikomi įvykusiais, jeigu juose dalyvavo ¼ (vienas ketvirtadalis) balsavimo teisę turinčių Savivaldybės administracijos darbuotojų.
29. Jeigu Darbo tarybos rinkimai laikomi įvykusiais, suskaičiuojami kiekvieno kandidato surinkti balsai, kandidatų sąrašas išdėstomas pagal rinkimuose gautą balsų skaičių mažėjančia tvarka.

30. Išrinktais Darbo tarybos nariais laikomi tie kandidatai, kurie gavo daugumą balsų.

31. Jeigu keli kandidatai gauna vienodą skaičių balsų, išrinktu laikomas tas kandidatas, kurio darbo stažas Savivaldybės administracijoje yra didesnis.

32. Jeigu yra kandidatų, gavusių bent vieną balsą, bet neišrinktų į Darbo tarybą, iš jų sudaromas atsarginių Darbo tarybos narių sąrašas.
33. Asmenys, esantys atsarginių Darbo tarybos narių sąraše, eilės tvarka gali tapti Darbo tarybos nariais tuo atveju, kai atsiranda laisva Darbo tarybos nario vieta.

34. Ne vėliau kaip per tris dienas nuo rinkimų rezultatų nustatymo dienos Darbo tarybos rinkimų rezultatai turi būti viešai paskelbti Savivaldybės administracijos interneto svetainėje, o protokolo kopija įteikta Savivaldybės administracijai.
V SKYRIUS

NEĮVYKĘ ARBA PAKARTOTINIAI DARBO TARYBOS RINKIMAI
35. Darbo tarybos rinkimai laikomi neįvykusiais tuomet, kai:

35.1. pasiūlytų (ir sutikusių) kandidatų į Darbo tarybą skaičius yra mažesnis arba lygus renkamam Darbo tarybos narių skaičiui. Tokiu atveju Rinkimų komisija nustato papildomą laiką, per kurį galima siūlyti papildomus kandidatus (kandidatus pakartotinai leidžiama siūlyti ir tiems darbuotojams, kurie jau yra pasiūlę savo kandidatus). Jeigu per papildomą laiką nepasiūloma pakankamai kandidatų į Darbo tarybos narius, Rinkimų komisija surašo ir viešai Savivaldybės administracijos interneto svetainėje paskelbia protokolą, kad Darbo tarybos rinkimai laikomi neįvykusiais. Nauji Darbo tarybos rinkimai rengiami ne anksčiau kaip po 6 mėnesių nuo Rinkimų komisijos sprendimo Darbo tarybos rinkimus laikyti neįvykusiais priėmimo.

35.2. Darbo tarybos rinkimuose dalyvavo pusė arba mažiau nei pusė rinkimų teisę turinčių darbuotojų. Tokiu atveju rinkimai paskelbiami neįvykusiais ir per artimiausias 7 dienas turi būti surengti pakartotiniai rinkimai. Jie laikomi įvykusiais, jeigu juose dalyvavo 1/4 (vienas ketvirtadalis) balsavimo teisę turinčių darbuotojų.

36. Pakartotiniai Darbo tarybos rinkimai rengiami, kai:

36.1. Darbo tarybos rinkimuose dalyvauja nepakankamai darbuotojų (pusė arba mažiau kaip pusė rinkimų teisę turinčių darbuotojų).
36.2. Darbo tarybos rinkimų rezultatai panaikinami, teismui nustačius, kad buvo šiurkščiai pažeistos Darbo kodekso nuostatos ar suklastoti rinkimų dokumentai ir tai turėjo įtakos nustatant esminius rinkimų rezultatus. Tokiu atveju pakartotiniai rinkimai turi būti surengti ne vėliau kaip per 1 mėnesį nuo teismo sprendimo įsiteisėjimo dienos.
VI SKYRIUS

BAIGIAMOSIOS NUOSTATOS

37. Darbuotojai, darbdavys arba darbdavio atstovas per penkias dienas nuo rinkimų rezultatų paskelbimo dienos gali raštu kreiptis į Rinkimų komisiją prašydami ištaisyti, jų manymu, per rinkimus padarytus Darbo kodekso pažeidimus. Rinkimų komisija šį prašymą turi išnagrinėti ir viešai paskelbti per tris dienas. Rinkimų komisijos sprendimas gali būti skundžiamas teismui per penkias dienas nuo jo viešo paskelbimo.
38. Jeigu vidutinis darbuotojų skaičius, apskaičiuotas Darbo kodekso nustatyta tvarka, padidėja dvidešimt procentų ar daugiau ir dėl to padidėja Darbo kodekso nustatytas Darbo tarybos narių skaičius, Darbo tarybos pirmininkas Darbo kodekso nustatyta tvarka inicijuoja naujo nario ar narių su įgaliojimais iki veikiančios Darbo tarybos kadencijos pabaigos rinkimus. Naujo nario ar narių rinkimus vykdo Darbo tarybos rinkimų komisija, taikydama Darbo kodekso 171 straipsnio nuostatas mutatis mutandis.
39. Visi dokumentai, susiję su Rinkimų komisijos sudarymu, rinkimų organizavimu ir vykdymu, taip pat balsavimo biuleteniai, yra perduodami Darbo tarybai pirmajame jos posėdyje. Darbo taryba užtikrina jų saugojimą iki naujos Darbo tarybos sudarymo.
______________________
Varėnos rajono savivaldybės administracijos darbo tarybos rinkimų tvarkos aprašo 
priedas

	
	
	

	
	(pareigos)


	

	
	
	

	
	(vardas ir pavardė)
	


Varėnos rajono savivaldybės administracijos
darbo tarybos rinkimų komisijai

	
	PRAŠYMAS
	

	DĖL KANDIDATO Į DARBO TARYBĄ REGISTRAVIMO IR KANDIDATO SUTIKIMAS BŪTI RENKAMAM Į DARBO TARYBĄ


	
	202   -     -
	

	
	(data)
	

	
	Varėna
	


	   Prašau registruoti 
	

	
	(kandidato į Darbo tarybos narius vardas ir pavardė, pareigos)

	
	

	kandidatu į Varėnos rajono savivaldybės administracijos darbo tarybą.


______________________












(parašas)

	Aš,
	

	(vardas ir pavardė, pareigos)


sutinku būti renkamas (-a) į Varėnos rajono savivaldybės administracijos darbo tarybą.


                                                 ______________________












(parašas)

                   



_________________
DV-1192

